בס"ד

**פתוח תפתח את ידך לו**

ביחידה זו נלמד את המצוות בחומש דברים העוסקות ביחס לעני.

**שאלות מכוונות למידה:**

* מהן המצוות הקשורות במחויבות לעניים בחומש דברים?
* מהם העקרונות המנחים שנוכל ללמוד ממצוות אלה?

**מבוא:  עקרונות מניחים ללימוד המצוות**

|  |
| --- |
| **פתיחה** |
| חומש דברים הוא נאומו של משה רבנו לפני הכניסה לארץ. משה מכין את העם מן הבחינות - אמונית, - ערכית ו- מעשית לקראת השינוי שהם עומדים בפניו. ההכנה הזו הכרחית משום שחייהם עומדים להשתנות במובנים רבים: מן הקיום הפשוט היומיומי (מזון, תעסוקה) ועד למערכות בסדר גודל לאומי (הנהגה בכל הרמות, צבא, מדיניות פנים וחוץ). דור המדבר, שהורגל כל ימיו לקיום נִסי ולחיים סביב מרכז רוחני וסביב מנהיג אחד שהביא ישירות את דבר ה', עומד להתמודד עם אתגרים חדשים.  אחד התחומים שבו יש שוני מהותי בין חיי הנס המדבר לבין החיים העתידיים בארץ הוא תחום הפרנסה וכל מערכת היחסים הכלכלית. במדבר התבסס הקיום על המן (ועל צאן ובקר) ודומה שלא היה מצב של עוני במובן של רעב. עם הכניסה לארץ פסק המן, והאדם נדרש לקיים את עצמו מחד, ולגלות ערבות ומחויבות כלפי אחרים שאינם מצליחים לקיים את עצמם מאידך.   **היחידה כתובה בעבור מורים וכוללת מקורות נוספים, הרחבות ושאלות לדיון.   בסיום הלימוד מופיעים המקורות המחייבים את התלמידים.** |
| **מבוא: הגדרת העקרונות המנחים את המחויבות כלפי העניים** |
| כדי ללמוד עקרונות אלו נקרא את **שמונה מעלות בצדקה**: |
| הלכות מתנות עניים ברמב"ם (פרק י):    [ז]**שמונה מעלות יש בצדקה**, זו למעלה מזו:  מעלה גדולה שאין למעלה ממנה - זה המחזיק בידי ישראל שמך, ונותן לו מתנה או הלוואה, או עושה עמו שותפות, או ממציא לו מלאכה, כדי לחזק את ידו עד שלא יצטרך לבריות ולא ישאול; ועל זה נאמר "והחזקת בו, גר ותושב וחי עמך" (ויקרא כה, לה), כלומר החזק בו שלא ייפול ויצטרך.  [ח] פחות מזה - הנותן צדקה לעניים, ולא ידע למי נתן, ולא ידע העני ממי לקח, שהרי זו מצוה לשמה: כגון לשכת חשאים שהייתה במקדש, שהיו הצדיקים נותנין בה בחשאי והעניים בני טובים מתפרנסין ממנה בחשאי. וקרוב לזה - הנותן לתוך קופה של צדקה; ולא ייתן אדם לתוך קופה של צדקה, אלא אם כן יודע שהממונה נאמן וחכם ויודע לנהוג בה כשורה כר' חנניה בן תרדיון.  [ט] פחות מזה - שידע הנותן למי ייתן, ולא ידע העני ממי לקח: כגון גדולי החכמים שהיו הולכין בסתר, ומשליכין המעות בפתחי העניים. וכזה ראוי לעשות, ומעלה טובה היא, אם אין הממונין בצדקה נוהגין כשורה.  [י] פחות מזה - שידע העני ממי נטל, ולא ידע הנותן: כגון גדולי החכמים שהיו צוררים המעות בסדיניהן ומפשילין לאחוריהן, ובאין העניים ונוטלין, כדי שלא יהיה להן בושה.  [יא] פחות מזה - שייתן לעני בידו, קודם שישאל.  [יב] פחות מזה - שייתן לו אחר שישאול.  [יג] פחות מזה - שייתן לו פחות מן הראוי, בסבר פנים יפות.  [יד] פחות מזה - שייתן לו בעצב. |
| הרמב"ם לא התייחס למצוות צדקה כאל מקשה אחת, אלא דירג אותה והגדיר דרכים שונות לנתינת צדקה - ראויות יותר וראויות פחות.  לימוד דבריו מעלה את העקרונות הבאים:   א. צדקה המביאה לשיקומו של העני עדיפה על צדקה המסייעת לקיומו המידי של העני. (במילים אחרות, עדיף ללמד לדוג מאשר לתת דג\* ב. התורה מדריכה אותנו לשמור על כבודו של העני ולהשתדל למנוע ממנו בושה.  ג.  בנתינת צדקה לא רק התוצאה כלפי העני חשובה, אלא יש ערך גם לחינוכו של האדם הנותן, לצאת מעולמו הצר ולדאוג לאחר. |
| **העשרה** מקורות המרחיבים ומסבירים את שלושת העקרונות:  [אין צדקה משתלמת אלא לפי חסד שבה, הרב אהרון ליכטנשטיין.docx](http://www.lilmod.cet.ac.il/CETHandler.ashx?n=CetEntities.FileViewer&i=7b6c26a9-ffd0-426d-b508-19d6c9d151f1&id=127639) [שיהיה דרך כבוד, הרב חיים דרוקמן.docx](http://www.lilmod.cet.ac.il/CETHandler.ashx?n=CetEntities.FileViewer&i=7b6c26a9-ffd0-426d-b508-19d6c9d151f1&id=127641)  [צדקה מקיימת וצדקה משקמת, ד"ר בני פורת.docx](http://www.lilmod.cet.ac.il/CETHandler.ashx?n=CetEntities.FileViewer&i=7b6c26a9-ffd0-426d-b508-19d6c9d151f1&id=127642) |
| **הנחיה דידקטית**  התלמידים לא נדרשים להכיר את שמונה מעלות הצדקה. אנחנו מציעים להשתמש בדבריו של הרמב"ם כדי לקיים דיון בסדרי העדיפיות, ובאמצעות הדיון להגדיר ולהבין את העקרונות.  הציפייה מן התלמידים היא להבין את העקרונות ולדעת ליישם אותם במצוות השונות. |

**שמיטת כספים,  צדקה  והלוואה (פרק טו,  א-יא)**

|  |
| --- |
| **שמיטת כספים, צדקה והלוואה** |
| מצוות שמיטת חובות הסמוכה למצוות ההלוואה היא מצווה שלכאורה מנוגדת לצדק הטבעי. על פי הצדק הטבעי, המַלווה זכאי לקבל את כספו, והלווה נדרש להשיב את הכסף שניתן לו לזמן מוגבל. אך התורה דורשת מהאדם לוותר על הכסף המגיע לו בדין בשביל לקיים חסד עם העני.  התורה הסמיכה אל מצווה זו את מצוות ההלוואה המשלימה את דין שמיטת הכספים. חז"ל למדו מפסוקים אלה את דיני הצדקה.   (נזכור כי הרמב"ם ראה בהלוואה צדקה מן המדריגה הגבוהה ביותר) |
| **שמיטת כספים (דברים פרק ט"ו)** |
| א מִקֵּץ שֶׁבַע שָׁנִים תַּעֲשֶׂה שְׁמִטָּה:  ב וְזֶה דְּבַר הַשְּׁמִטָּה שָׁמוֹט כָּל-בַּעַל מַשֵּׁה יָדוֹ אֲשֶׁר יַשֶּׁה בְּרֵעֵהוּ לֹא-יִגֹּשׂ אֶת-רֵעֵהוּ וְאֶת-אָחִיו כִּי-קָרָא שְׁמִטָּה לַה'  ג אֶת-הַנָּכְרִי תִּגֹּשׂ וַאֲשֶׁר יִהְיֶה לְךָ אֶת-אָחִיךָ תַּשְׁמֵט יָדֶךָ:  ד אֶפֶס כִּי לֹא יִהְיֶה-בְּךָ אֶבְיוֹן כִּי בָרֵךְ יְבָרֶכְךָ ה' בָּאָרֶץ אֲשֶׁר ה' אֱלֹהֶיךָ נֹתֵן-לְךָ נַחֲלָה לְרִשְׁתָּהּ:  ה רַק אִם-שָׁמוֹעַ תִּשְׁמַע בְּקוֹל ה' אֱלֹהֶיךָ לִשְׁמֹר לַעֲשׂוֹת אֶת-כָּל-הַמִּצְוָה הַזֹּאת אֲשֶׁר אָנֹכִי מְצַוְּךָ הַיּוֹם:  ו כִּי ה' אֱלֹהֶיךָ בֵּרַכְךָ כַּאֲשֶׁר דִּבֶּר-לָךְ וְהַעֲבַטְתָּ גּוֹיִם רַבִּים וְאַתָּה לֹא תַעֲבֹט וּמָשַׁלְתָּ בְּגוֹיִם רַבִּים וּבְךָ לֹא יִמְשֹׁלוּ: |
| **הנחיה דידקטית**  לפני הפנייה אל הפרשנים, נבחין בשאלות העולות מתוך קריאת הפסוקים:   * מה מובנן של המילים "**שמוט** כל **בעל משה** ידו אשר **ישה** ברעהו" (ב)? **יש להסביר את המילים לפני שמתחילים ללמוד את הפרטים** * בחומשים קודמים (שמות כג, ויקרא כה) למדנו על השמיטה - במה מתייחדת השמיטה הנלמדת פה? * מחצית מן הפסוקים הדנים בשמיטה הם הבטחות לברכה (ד-ו) - איזה מרכיב במצווה מצריך כל כך הרבה הבטחות וברכות?     (נשים לב למילים השונות המתארות הלוואה: "בעל משה", "והעבטת") |
| **עיון בפרשנים** |
| **הערה למורה:** רשימת הפירושים המופיעה כאן נועדה ללוות את לימוד הפסוקים  והבנת הסוגיה. יש להבין מה בא הפירוש להסביר ולפרש.    **רש"י [ב]:**  שמוט כל בעל משה ידו**-**שמוט את ידו של כל בעל משה:    **רש"י [ד]:**  אפס כי לא יהיה בך אביון - ולהלן הוא אומר (פסוק יא) כי לא יחדל אביון, אלא בזמן שאתם עושים רצונו של מקום, אביונים באחרים ולא בכם, וכשאין אתם עושים רצונו של מקום אביונים בכם.  אביון - דל מעני, ולשון אביון שהוא תאב לכל דבר:  (רש"י מתייחס לסתירה שבין פסוק ד לפסוק יא.) |
|  |
|  |
| **נקיים דיון על טעמי המצווה:** |
| כותבים רבים התייחסו למחשבת המצווה ולמקומה בקשר שבין אדם לקב"ה ובין אדם לחברו.  נציע כאן שני כיוונים.    הנחיה: יש ללמד דעה אחת בעניין טעם מצוות שמיטת כספים (ע"פ בחירת המורה, לאו דווקא מתוך הדעות המוצעות). |
| **ב. הראי"ה קוק ב"עין אי"ה" על שביעית פרק י:**  "התכלית העיקרית של שמיטת החוב [...]  להסיר את העול היותר כבד שמתקבץ לרגלי שליטת העשירים על העניים [...]  שהכניעה והעבדות תהיה מוטבעת בלב מי שירגיש על עצמו חוב לחבירו,  'עבד לוה לאיש מלוה' ".    **בהקדמה ל"שבת הארץ":**  "שנת שבתון מוכרחת היא לאומה ולארץ!  שנת שקט ושלוה, באין נוגש ורודה,  "לא יגוש את רעהו ואת אחיו כי קרא שמיטה לה' ", שנת שוויון ומרגוע,  התפשטות הנשמה בהרחבתה אל היושר האלוקי המכלכל חיים בחסד,  אין רכוש פרטי מסוים ולא זכות קפדנית,  ושלום אלוקי שורר על כל אשר נשמה באפו.  'והיתה שבת הארץ לכם לאכלה,  לך ולעבדך ולאמתך ולשכירך ותושבך הגרים עמך,  ולבהמתך ולחיה אשר בארצך תהיה כל תבואתה לאכול'..." |
| **צדקה והלוואה** |
| ז כִּי יִהְיֶה בְךָ אֶבְיוֹן מֵאַחַד אַחֶיךָ בְּאַחַד שְׁעָרֶיךָ בְּאַרְצְךָ אֲשֶׁר-ה' אֱלֹהֶיךָ נֹתֵן לָךְ  לֹא תְאַמֵּץ אֶת לְבָבְךָ וְלֹא תִקְפֹּץ אֶת יָדְךָ מֵאָחִיךָ הָאֶבְיוֹן:  ח כִּי-פָתֹחַ תִּפְתַּח אֶת-יָדְךָ לוֹ וְהַעֲבֵט תַּעֲבִיטֶנּוּ דֵּי מַחְסֹרוֹ אֲשֶׁר יֶחְסַר לוֹ:  ט הִשָּׁמֶר לְךָ פֶּן יִהְיֶה דָבָר עִם-לְבָבְךָ בְלִיַּעַל לֵאמֹר קָרְבָה שְׁנַת-הַשֶּׁבַע שְׁנַת הַשְּׁמִטָּה  וְרָעָה עֵינְךָ בְּאָחִיךָ הָאֶבְיוֹן וְלֹא תִתֵּן לוֹ וְקָרָא עָלֶיךָ אֶל-ה' וְהָיָה בְךָ חֵטְא:  י נָתוֹן תִּתֵּן לוֹ וְלֹא יֵרַע לְבָבְךָ בְּתִתְּךָ לוֹ כִּי בִּגְלַל הַדָּבָר הַזֶּה יְבָרֶכְךָ ה' אֱלֹהֶיךָ בְּכָל-מַעֲשֶׂךָ וּבְכֹל מִשְׁלַח יָדֶךָ:  יא כִּי לֹא יֶחְדַּל אֶבְיוֹן מִקֶּרֶב הָאָרֶץ עַל כֵּן אָנֹכִי מְצַוְּךָ לֵאמֹר פָּתֹחַ תִּפְתַּח אֶת יָדְךָ לְאָחִיךָ לַּעֲנִיֶּךָ וּלְאֶבְיֹנְךָ בְּאַרְצֶךָ: |
| **הנחיה דידקטית**  נקרא את הפסוקים ונבחין בשאלות העולות מהם.  (איננו מתחייבים להשיב לכולן. היכולת לשאול שאלות היא עצמה מיומנות חשובה בלימוד תנ"ך.)     * מהי המצווה שבפסוקים ז-יא, ומה נכלל בהגדרה "די מחסורו אשר יחסר לו"? * מה מלמדת אותנו התורה על דרך נתינת צדקה או הלוואה ועל מידת הנתינה? * מהי האזהרה, ומהי ההבטחה הנלווית אליה? * מדוע נוצר הצורך באזהרה שבפסוק ט, ומדוע נזקקת התורה למילה החמורה "בליעל" (שהופיעה בפרק יג, בעניין עיר הנידחת)? * מהי הזיקה שבין שתי המצוות ביחידה זו (שמיטת כספים והלוואה)? * מהו היחס שבין פסוק ד לפסוק יא?   ננסה לדייק בפסוקים ולהעלות רעיונות שיקרבו אותנו אל הבנת המצווה. |
| **עיון בפרשנים** |
| **נשים לב: פשט הפסוקים עוסק בהלוואה ולא בצדקה, אולם פסוקים אלה הם המקור למצוות הצדקה.**  **הפסוקים מתארים את החשש לתת לעני בגלל הקִרבה לשנת השבע. מעניין כי הכתוב בחר ללמד את מצוות צדקה דווקא מתוך הקשר של הלוואה, וייתכן שנוכל לראות כאן את המקור לדבריו של הרמב"ם שדירג את ההלוואה או השותפות כצדקה המעולה ביותר.** |
| רש"י [ח]:פתח תפתח -  לכתוב:    רש"י [ח]:פתח תפתח - אפילו כמה פעמים (רש"י מתייחס לציווי בדומה למה שמכונה 'הווה ממושך')  כי פתח תפתח**-**הרי כי משמש בלשון אלא: [למורה: עיין ברש"י  בראשית יח, טו - כי משמש בארבע לשונות]  והעבט תעביטנו - אם לא רצה במתנה, תן לו בהלוואה:  די מחסורו**-**ואי אתה מצווה להעשירו:  אשר יחסר לו**-**אפילו סוס לרכוב עליו ועבד לרוץ לפניו:    רש"י [י]:נתון תתן לו**-**אפילו מאה פעמים (רש"י מתייחס להווה ממושך): |
|  |
| הרב ישראלי פורש לפנינו מערכת של ארבע מצוות המהוות יחד תשתית לצמצום פערים כלכליים: [1] שמיטה [2] הלוואה [3] שמיטת כספים [4] יובל  באיזו דרך הן תלויות זו בזו? מה תרומתה של כל אחת מהן ל"הסדר היחסים בין עני ועשיר"?  [דברי הרב שאול ישראלי.doc](http://lilmod.cet.ac.il/CETHandler.ashx?n=CetEntities.FileViewer&i=7b6c26a9-ffd0-426d-b508-19d6c9d151f1&id=127715) |
| **לסיכום לימוד מצוות שמיטה, הלוואה וצדקה** |
| **הנחיה דידקטית** בסיכום לימוד מצוות אלו, נקיים דיון סביב השאלה הבאה:  באיזה אופן מתבטאים שלושת העקרונות שהצבנו (חשיבות הנתינה, קיום מול שיקום, כבוד העני)  במצוות שמיטת כספים, צדקה והלוואה?   [הצעה למשימת סיכום.doc](http://lilmod.cet.ac.il/CETHandler.ashx?n=CetEntities.FileViewer&i=7b6c26a9-ffd0-426d-b508-19d6c9d151f1&id=127718) |

**הענקה (פרק טו, יב-יח)**

|  |
| --- |
| **מצוות הענקה** |
| יב כִּי-יִמָּכֵר לְךָ אָחִיךָ הָעִבְרִי אוֹ הָעִבְרִיָּה וַעֲבָדְךָ שֵׁשׁ שָׁנִים וּבַשָּׁנָה הַשְּׁבִיעִת תְּשַׁלְּחֶנּוּ חָפְשִׁי מֵעִמָּךְ:  יג וְכִי-תְשַׁלְּחֶנּוּ חָפְשִׁי מֵעִמָּךְ לֹא תְשַׁלְּחֶנּוּ רֵיקָם:  יד הַעֲנֵיק תַּעֲנִיק לוֹ מִצֹּאנְךָ וּמִגָּרְנְךָ וּמִיִּקְבֶךָ אֲשֶׁר בֵּרַכְךָ ה' אֱלֹהֶיךָ תִּתֶּן-לוֹ:  טו וְזָכַרְתָּ כִּי עֶבֶד הָיִיתָ בְּאֶרֶץ מִצְרַיִם וַיִּפְדְּךָ ה' אֱלֹהֶיךָ עַל-כֵּן אָנֹכִי מְצַוְּךָ אֶת-הַדָּבָר הַזֶּה הַיּוֹם:  טז וְהָיָה כִּי-יֹאמַר אֵלֶיךָ לֹא אֵצֵא מֵעִמָּךְ כִּי אֲהֵבְךָ וְאֶת-בֵּיתֶךָ כִּי-טוֹב לוֹ עִמָּךְ:  יז וְלָקַחְתָּ אֶת-הַמַּרְצֵעַ וְנָתַתָּה בְאָזְנוֹ וּבַדֶּלֶת וְהָיָה לְךָ עֶבֶד עוֹלָם וְאַף לַאֲמָתְךָ תַּעֲשֶׂה-כֵּן:  יח לֹא-יִקְשֶׁה בְעֵינֶךָ בְּשַׁלֵּחֲךָ אֹתוֹ חָפְשִׁי מֵעִמָּךְ כִּי מִשְׁנֶה שְׂכַר שָׂכִיר עֲבָדְךָ שֵׁשׁ שָׁנִים וּבֵרַכְךָ ה' אֱלֹהֶיךָ בְּכֹל אֲשֶׁר תַּעֲשֶׂה: |
| לכאורה, הפסוקים הדנים בעבד עברי אינם מתייחסים באופן ישיר לעניים דווקא.  המצווה נכללת ביחידת לימוד זו משום שהסיבות שבעטיין נמכר אדם לעבדות מלמדות על שיוכו הכלכלי.  רש"י בפירושו לפסוק יב מתאר סיבות אלה: "מכרוהו בגניבתו", "קטנה שמכרה אביה".    **הנחיה דידקטית** לפני הפנייה ללימוד הפרשנים, נקרא את הפסוקים היטב ונשאל שאלות, למשל:   * מה מחדשת מצווה זו ביחס לדיני עבר עברי שבחומשים הקודמים (שמות כא, ויקרא כה)?   הערה למורה: כאן המקום להקנות לתלמידים את ההבדל בין מצווה מבוארת ומצווה מחודש על פי הרמב"ן.   * מה משותף למצווה זו ולקודמותיה בפרק טו (שימו  לב להתייחסות לפן הרגשי-פסוק י, פסוק יח)? * "וזכרת כי עבד היית במצרים" - מה בדיוק צריך האדון לזכור, ומהי העשייה הנובעת מן הזיכרון הספציפי הזה? * מדוע נקטה התורה בביטוי "עבד עולם"?  מהו 'עולם' ? |
| **עיון בפרשנים** |
| **רש"י [יב]:**  כי ימכר לך**-**על ידי אחרים, שמכרוהו בית דין בגנבתו הכתוב מדבר.  והרי כבר נאמר (שמות כא, ב) כי תקנה עבד עברי, ובמכרוהו בית דין הכתוב מדבר.  אלא מפני שני דברים שנתחדשו כאן:  **אחד** שכתוב או העבריה, אף היא תצא בשש.  ולא שמכרוה בית דין, שאין האשה נמכרת בגנבתה, שנאמר בגנבתו ולא בגנבתה,  אלא בקטנה שמכרה אביה, ולמד כאן שאם יצאו שש שנים קודם שתביא סימנין תצא. **ועוד חידש כאן** (פסוק יד) העניק תעניק:  **רש"י [יד]:**  מצאנך ומגרנך ומיקבך - יכול אין לי אלא אלו בלבד? תלמוד לומר: אשר ברכך, מכל מה שברכך בוראך.  ולמה נאמרו אלו?  מה אלו מיוחדים שהם בכלל ברכה אף כל שהוא בכלל ברכה, יצאו פרדות.  **רש"י [טו]:**  וזכרת כי עבד היית - והענקתי ושניתי לך [=הענקתי שנית]  מביזת מצרים וביזת הים, אף אתה הענק ושנה לו:  **רש"י [יז]:**  עבד עולם - יכול כמשמעו? תלמוד לומר (ויקרא כה, י) ושבתם איש אל אחזתו ואיש אל משפחתו תשובו.  **הא למדת** שאין זה, אלא עולמו של יובל: |
| **המשמעות החברתית של דיני אמה עברייה ומצוות הענקה** |
| **הנחיה דידקטית** המורה אינו מחויב להביא את המקורות בצורתם זו לכיתה. עליו לקיים דיון סביב השאלות והתובנות העולות ממקורות אלו. |
| **1. החוק מול מציאות ימינו**    אף על פי שמוסד העבדות בטל, החידוש שבחוק תקף גם בחיינו, וכאן ניתן לדבר על השפעה ממש. דין ההענקה הוא למעשה תשלום פיצויי פיטורין לעובד עם סיום עבודתו. הראשון שיישם דין זה על שכיר הוא, ככל הידוע, בעל ספר החינוך, שכתב: "ומכל מקום, אף בזמן הזה ישמש חכם ויוסף לקח, שאם שכר אחד מבני ישראל ועבדו זמן מרובה או אפילו מועט, שיעניק לו בצאתו מעמו מאשר ברכו השם" (מצווה תפב). עם זאת, הענקה זו לשכיר היא אצלו בגדר של המלצה, "חובה מוסרית".187 הניתן לראות בה גם חובה? אלון (המשפט העברי, 751-750) מציין את ה"סתמכות על עקרון ההענקה, בעקבות ספר החינוך" כאחת משלוש דרכים, שבאמצעותן עשו בתי-הדין הרבניים את פיצויי הפיטורין לחובה. וכך נאמר באחד מפסקי הדין:  המקור לתשלומי פיצויים היא הענקה שמחויבים לתת לעבד עברי... רואים בעליל שכוונת התורה היתה להטיל חובה על המעביד שידאג דאגת מחר עבור הפועל, שעם עזיבתו את עבודתו אצלו לא ישאר בידים ריקות, ולזאת הסתמך החינוך שבכל זמן ובכל עת אם פועל עובד, חובה על המעביד לדאוג לו גם לאחר צאתו מעימו.  בעובדת יניקתו של דין פיצויי הפיטורין המודרני מצו ההענקה שבתורה מודים גם בין כותלי בית-המשפט, ויובאו לדוגמה דברי השופט משה זילברג: "רעיון פיצויים אלה מקורו נעוץ בחובת ההענקה הכתובה בתורה..." (ע"א 25/50, וולפסון נגד חברת ספיניס, פסקי דין, כרך ה, עמ' 275). מנחם אלון מעיר (המשפט העברי, 103, הע' 105) על החוק הישראלי, הנקרא "חוק פיצויי פיטורין תשכ"ג – 1963": "אף כאן מן הראוי היה לקרוא לחוק בשם 'חוק מענקי פיטורין', כדי לשמור על מטבע הלשון המקורית".  מונח נוסף, וכמדומה קרוב עוד יותר לחוק התורה (ולכן נקטנו אותו ככותרת תת-הפרק), הוא "מענק השחרור" – מענק שמקבל החייל בתום שירותו הצבאי כדי לאפשר לו בסיס כלכלי לראשית צעדיו בחיים האזרחיים.  נזכיר עוד שני יישומים שניתן למצוא לחוק במציאות ימינו: א. רעיון שיתוף העובד ברווחים, כפי שהסביר לשם את דעת רמב"ם (כנזכר לעיל בביאור לפסוק יד); ב. תשלום גמלאות למי שמפסיק לעבוד בשל הגיעו לגיל מסוים.    מתוך:  [העבודה בחוקי התורה](http://lib.cet.ac.il/pages/item.asp?item=13678), מחבר: פרופ' עמוס פריש. |
| * מהו היסוד המוסרי שבמצוות הענקה? * מהי האמירה של התורה על אחריות האדון (ובלשון חז"ל גם המעביד) לעובד גם לאחר תום תקופת העבודה? * באיזו דרך התגלגלה מצוות הענקה לחוק הישראלי התקף כיום? |
| 2. " במציאות החברתית-כלכלית בעת העתיקה, ואצל משפחות ללא בסיס כלכלי קבוע, רווח נוהג של מכירת נערה צעירה לאמה, לשם השגת שני יעדים עיקריים: הקלה במצבה הכלכלי של המשפחה וביסוס מצבה של הבת בביתה של משפחה אמידה.  בהסתכלות ראשונה, פרשה זו נראית כשוללת את יסוד גאולת האדם מן השעבוד, שעומדת בבסיס תובנת גילוי הבורא ביציאת מצרים. הייתכן אישור תורני למוסד בו שני גברים, אבא ואדון, מנצלים את ערך עבודתה של בחורה צעירה לשם טובתם האישית?    במקרה של בת שנמכרה לעבדות, עיסוקה העיקרי של התורה הוא באופן שחרורה: "לא תצא כצאת העבדים". כוונת ביטוי זה מתפרשת בהמשך: אסור להשאיר בת במצב של שעבוד עד השנה השביעית כמו עבדים גברים. האדון חייב לבחור באחד משני מסלולים: או שיהפוך את תכלית "קנייתה" למערכת של יחסי אישות תקנית לכל דבר או שישחרר אותה. כידוע, חז"ל קבעו שחובת יצירת מצב האישות או השחרור חלה בתקופת התבגרותה האישית של הבת. ייתכן שהלכה זו נמסרה במסורת על פה או שהיא מהווה חידוש של חז"ל. כך או כך, ההלכה תואמת לגמרי את מגמת הפרשה: למנוע ניצול מיני של בחורה צעירה במצב שבו כוח עבודתה משועבד לגבר מבוגר ממנה שבו היא תלויה לקיומה. לפי הבנת חז"ל בפרשה זו, לא יתכן מצב של שעבוד כזה באשה מבוגרת כלל וכלל.   על רקע המציאות שמתקופת המקרא ועד תקופת חז"ל קבעה התורה בכך חידוש בעל מימדים היסטוריים.    מתוך:[האמנם דיני עבדות יכולים לשמש מודל ליחסי עובד-מעביד?](http://www.kipa.co.il/now/%D7%93%D7%A2%D7%95%D7%AA/5486.html) הרב דוב ברקוביץ |
| * על מי מגוננת התורה במצוות אמה עברייה, ובאיזו דרך? |
|  |
| **לסיכום לימוד המצווה** |
| זכרו את העקרונות החברתיים שאליהם התייחסנו בפתיחת היחידה:  א. חשיבות הנתינה (בעבור הנותן).  ב. קיומו של העני או שיקומו של העני?  ג. שמירה על כבודו של העני.  באיזה אופן מתקיימים עקרונות אלו בדין עבד עברי כפי שהוא מתואר בחומש דברים? |

**איסור ריבית (פרק כג,  כ-כא)  דיני משכון (פרק כד, ו, י-יג)**

|  |
| --- |
| **איסור ריבית (פרק כג, כ-כא)** |
| **כ** לֹא-תַשִּׁיךְ לְאָחִיךָ נֶשֶׁךְ כֶּסֶף נֶשֶׁךְ אֹכֶל נֶשֶׁךְ כָּל-דָּבָר אֲשֶׁר יִשָּׁךְ:  **כא** לַנָּכְרִי תַשִּׁיךְ וּלְאָחִיךָ לֹא תַשִּׁיךְ  לְמַעַן יְבָרֶכְךָ ה' אֱלֹהֶיךָ בְּכֹל מִשְׁלַח יָדֶךָ עַל הָאָרֶץ אֲשֶׁר-אַתָּה בָא שָׁמָּה לְרִשְׁתָּהּ: |
| כחלק ממצוות הלוואה נאסרת לקיחת ריבית.  גם כאן התורה אינה מציינת שהלווה הוא דווקא עני, אולם אם נשוב למצוות הלוואה שלמדנו בפרק טו, ניזכר באופיו של הלווה כפי שמופיע בתורה:  "לֹא תְאַמֵּץ אֶת-לְבָבְךָ וְלֹא תִקְפֹּץ אֶת-יָדְךָ מֵאָחִיךָ הָאֶבְיוֹן.  כִּי-פָתֹחַ תִּפְתַּח אֶת-יָדְךָ לוֹ וְהַעֲבֵט תַּעֲבִיטֶנּוּ דֵּי מַחְסֹרוֹ אֲשֶׁר יֶחְסַר לוֹ (טו, ז-ח)."    **הנחיה דידקטית** ראשית נתייחס לפסוקים ונתבונן בפרטי הכתובים:   * נברר את משמעות המילה "נשך".  אלו סוגי נשך נזכרו בפסוקים? * נשים לב להבטחת השכר המתלווה למצווה - נוכל ללמוד מכך על הקושי שבקיום המצווה. * נשאל: מהו ההיגיון האנושי או הכלכלי שמאחורי לקיחת הריבית? מדוע אסרה אותה התורה? |
| **עיון בפרשנים** |
| רש"י לשמות כב, כד:  נשך**-**ריבית שהוא כנשיכת נחש,  שנושך חבורה קטנה ברגלו ואינו מרגיש, ופתאום הוא מבצבץ ונופח עד קודקדו,  כך ריבית, אינו מרגיש ואינו ניכר עד שהרבית עולה ומחסרו ממון הרבה:    רש"י [כ]:  לא תשיך**-**אזהרה ללווה שלא ייתן ריבית למלווה,  ואחר כך אזהרה למלווה (ויקרא כה לז) את כספך לא תיתן לו בנשך: |

|  |
| --- |
| **דיני משכון (פרק כד, ו, י-יג)** |
| עד עתה עסקנו בהלוואה לעני בשני הקשרים - מצוות ההלוואה עצמה (ושמיטת כספים) ואיסור ריבית.  התייחסויות נוספות להלוואה לעני קיימות גם **בדיני משכון** הניתן במעמד ההלוואה. |
| **ו** לֹא-יַחֲבֹל רֵחַיִם וָרָכֶב כִּי נֶפֶשׁ הוּא חֹבֵל:  **י** כִּי-תַשֶּׁה בְרֵעֲךָ מַשַּׁאת מְאוּמָה לֹא תָבֹא אֶל-בֵּיתוֹ לַעֲבֹט עֲבֹטוֹ:  **יא** בַּחוּץ תַּעֲמֹד וְהָאִישׁ אֲשֶׁר אַתָּה נשֶׁה בוֹ יוֹצִיא אֵלֶיךָ אֶת-הָעֲבוֹט הַחוּצָה:  **יב** וְאִם אִישׁ עָנִי הוּא לֹא תִשְׁכַּב בַּעֲבֹטוֹ:  **יג** הָשֵׁב תָּשִׁיב לוֹ אֶת-הָעֲבוֹט כְּבוֹא הַשֶּׁמֶשׁ וְשָׁכַב בְּשַׂלְמָתוֹ וּבֵרֲכֶךָּ  וּלְךָ תִּהְיֶה צְדָקָה לִפְנֵי ה' אֱלֹהֶיךָ: |
| **עיון בפרשנים** |
| **רש"י [ו]:**  לא יחבול**-**אם בא למשכנו על חובו בבית דין, לא ימשכננו בדברים שעושים בהן אוכל נפש:    **רש"י [יב]:**  לא תשכב בעבוטו**-**לא תשכב ועבוטו אצלך:    **רש"י [יג]**:  כבוא השמש**-**אם כסות לילה הוא, ואם כסות יום החזירהו בבקר, וכבר כתוב ב'ואלה המשפטים' (שמות כב, כה) עד בא השמש תשיבנו לו, כל היום תשיבנו לו וכבוא השמש תיקחנו:  **וברכך -**ואם אינו מברכך, מכל מקום ולך תהיה צדקה: |
| **לסיכום מצוות ריבית ודיני משכון:** |
| **חזרו אל העקרונות שאליהם התייחסנו בפתיחת היחידה:**  **א. חשיבות הנתינה (בעבור הנותן).**  **ב. קיומו של העני או שיקומו של העני?**  **ג. שמירה על כבודו של העני.**    **אלו מן העקרונות באים לידי ביטוי בדין ריבית ובדיני משכון? באיזו דרך?** |

|  |
| --- |
| **הלנת שכר (פרק כד, יד-טו)** |
| יד לֹא-תַעֲשֹׁק שָׂכִיר עָנִי וְאֶבְיוֹן מֵאַחֶיךָ אוֹ מִגֵּרְךָ אֲשֶׁר בְּאַרְצְךָ בִּשְׁעָרֶיךָ:  טו בְּיוֹמוֹ תִתֵּן שְׂכָרוֹ וְלֹא תָבוֹא עָלָיו הַשֶּׁמֶשׁ  כִּי עָנִי הוּא וְאֵלָיו הוּא נֹשֵׂא אֶת-נַפְשׁוֹ  וְלֹא-יִקְרָא עָלֶיךָ אֶל-ה' וְהָיָה בְךָ חֵטְא: |
| אף על פי שאיסור הלנת שכר נוגע ודאי לכל מועסק, ללא תלות במצבו הכלכלי, האופן שבו מנוסחת המצווה בחומש דברים מכוון דווקא אל המועסק שהוא גם עני.  ראשית נתייחס לפרטי הפסוקים:  מה מקומה של מצווה זו מול האיסור המקביל בויקרא יט, יג?  מהו הנימוק למצווה המופיע בפסוקים? |
| **עיון בפרשנים** |
| **רש"י [יד]:**  לא תעשק שכיר - והלא כבר כתוב, אלא לעבור על האביון בשני לאוין לא תעשוק שכר שכיר שהוא עני ואביון,  ועל העשיר כבר הוזהר (ויקרא יט יג) לא תעשוק את רעך:  אביון**-**התאב לכל דבר:  מגרך**-**זה גר צדק:  בשעריך**-**זה גר תושב האוכל נבלות:  אשר בארצך**-**לרבות שכר בהמה וכלים:    **רש"י [טו]:**  ואליו הוא נושא את נפשו - אל השכר הזה הוא נושא את נפשו למות, עלה בכבש ונתלה באילן:  והיה בך חטא - מכל מקום, אלא שממהרין להיפרע על ידי הקורא: |
| **מתנות עניים (פרק כד, יט-כא)** |
| **יט כִּי תִקְצֹר קְצִירְךָ בְשָׂדֶךָ וְשָׁכַחְתָּ עֹמֶר בַּשָּׂדֶה לֹא תָשׁוּב לְקַחְתּוֹ לַגֵּר לַיָּתוֹם וְלָאַלְמָנָה יִהְיֶה לְמַעַן יְבָרֶכְךָ ה' אֱלֹהֶיךָ בְּכֹל מַעֲשֵׂה יָדֶיךָ:**  **כ כִּי תַחְבֹּט זֵיתְךָ לֹא תְפַאֵר אַחֲרֶיךָ לַגֵּר לַיָּתוֹם וְלָאַלְמָנָה יִהְיֶה:**  **כא כִּי תִבְצֹר כַּרְמְךָ לֹא תְעוֹלֵל אַחֲרֶיךָ לַגֵּר לַיָּתוֹם וְלָאַלְמָנָה יִהְיֶה:**  **כב וְזָכַרְתָּ כִּי עֶבֶד הָיִיתָ בְּאֶרֶץ מִצְרָיִם עַל-כֵּן אָנֹכִי מְצַוְּךָ לַעֲשׂוֹת אֶת-הַדָּבָר הַזֶּה:** |
| **חומש דברים חוזר ומזכיר את מצוות מתנות העניים שנזכרו כבר בחומשים קודמים.**  **הנחיה דידקטית ראשית נתייחס לפסוקים ולשאלות העולות מהם:**   * **אלו מצוות נזכרות כאן, ומה נוכל ללמוד על כל אחת מהן?** * **מתנות עניים נזכרו בחומשים קודמים (ויקרא יט, ט-י; ויקרא כג, כב) - איזו מצווה נוספה כאן? אלו פרטים נוספו כאן?** * **לשם מה נישנו המצוות ומה התחדש בהופעתן טרם הכניסה לארץ?** * **ומתוך כך - מה הן מלמדות אותנו על מערכת הקשר בין הנותן לבין המקבל?** * **פסוק יט, העוסק במצוות שכחה, כולל הבטחה לברכה. מדוע נלווית ההבטחה דווקא למצוות שכחה, ולא מופיעה בסוף יחידת פסוקים?** |
| **עיון בפרשנים** |
| **רש"י [יט]:**  **ושכחת עומר - ולא גדיש. מכאן אמרו עומר שיש בו סאתיים ושכחו אינו שכחה:**    **בשדה - לרבות שכחת קמה ששכח מקצתה מלקצור:**  **לא תשוב לקחתו - מכאן אמרו, שלאחריו שכחה, שלפניו אינו שכחה, שאינו בבל תשוב:**  **למען יברכך - ואף על פי שבאת לידו שלא במתכוון, קל וחומר לעושה במתכוון.**  **אמור מעתה, נפלה סלע מידו ומצאה עני ונתפרנס בה הרי הוא מתברך עליה:**    **רש"י [כ]:**  **לא תפאר - לא תיטול תפארתו ממנו. מכאן שמניחין פאה לאילן: [פארה - ענף]**  **אחריך - זו שכחה:**    **רש"י [כא]:**  **לא תעולל - אם מצאת בו עוללות לא תיקחנה. [עולל - אשכול צעיר]**  **ואיזו היא עוללות? כל שאין לה לא כתף ולא נטף. יש לה אחד מהם הרי היא לבעל הבית.** |